**Szövegkártyák**

**A húsvét ünnepe**

Ünnepeink közül a **húsvét** több évezredes múltra tekint vissza, gyökerei **az ószövetségi páska ünnepben** vannak. A húsvét volt **az első keresztyén ünnep**, **elnevezése** a magyar nyelvben a **nagyböjt utáni húsevés**re vonatkozik. A **tartalma**, hogy a keresztyén világ **Krisztus feltámadására** emlékezik, változatlan maradt, az időpontja azonban változó. A húsvét **mozgó ünnep**, **a niceai zsinat** (Kr. u. 325) határozta meg pontos időpontját: **a tavaszi holdtölte után következő első vasárnap**. **Legkorábban március 22-én**, **legkésőbb** **április 25-én** lehet húsvét. Így változik a böjti időszak kezdete is. **Az ünnep előtti negyven nap a böjti időszak**, a **Krisztus szenvedései**revaló emlékezés kezdete.

**A református böjtről**

A református ember megőrizte a böjti hagyományokat, de számára nem a külsőségek hangsúlyosak, hanem a **belső, lelki felkészülés az ünnepekre**. Természetes, hogy bizonyos tartózkodás van az evést és ivást illetően, de **a lényeg az emlékezés a Megfeszített Úrra**, az **elmélyülés Krisztus követésében**, a kereszt titokzatos világának a lélekben történő befogadása.

**Nagypéntek**et református népünk is megtartotta **szigorú böjti nap**nak. A böjti napokon **tartózkodtak a hústól, a zsiradékoktól. Nyers és aszalt gyümölcsöt, rántott levest, savanyú levest, főtt tésztát, főzelékféléket, mákos gubát, lepénykenyeret fogyasztottak**. Ez vidékenként más és más volt a Kárpát-medencében.

Az év folyamán a református ember életében is voltak kisebb böjtök: **heti böjti napok**, különösen a péntek, de meg kell említenünk a **negyedévenkénti háromnapos böjt**öt is. Utóbbit már Bod Péter is említi, de **kántorböjtnek** is nevezik. Fontosak a **fogadalmi böjtök**, református népünk ma is gyakorolja ezt a formáját a lemondásnak, ahogy azt gyülekezeteink életéből is tudjuk. Református népünk hagyományában máig él, hogy az **úrvacsoravétel napján nem eszik semmit**, míg meg nem úrvacsorázott a gyülekezet közösségében.

A böjti időszak **játék-hagyományaiban nem számított a vallási különbség**. Egy-egy falu fiataljai együtt vettek részt hagyományaik megtartásában.

**Nagypéntek jelképei**

**Kakas:** Református templomaink tetején a kakas emlékeztet **a Krisztust megtagadó Péter** alakjára. A kakas **az ébrenlét és a bűnbánat** fontosságát tárja elénk. **A hűség, bűnbánatra való felhívás, a hit- és erkölcsi éberség, igazhitűség szimbóluma.**

**Pelikán:** A protestáns egyházművészetben az egyik legelterjedtebb jelkép. **Héber nevének magyar jelentése „hányó".** A pelikánfiókák ugyanis az anyjuk begyének bőrzacskójából visszaöklendezett táplálékot esznek. A pelikán begyét pirosra is festik, mintha szíve vérével táplálná fiókáit. **Jelképként Jézus Krisztus érettünk történt áldozatára utal**.

**Kereszt:** A keresztyén vallás legfontosabb szimbóluma a kereszt. **Krisztus halálára, a bűn fölötti győzelemre utal**.

**„Bűrharang″ és passió**

A **római katolikus** templomokban nagypénteken és nagyszombaton nem szóltak a harangok, azt tartották, hogy **a harangok Rómába mentek**. Nálunk, **reformátusoknál mindig** **harangoztak**, és harangozunk ma is. **Bálint Sándor és Molnár Ambrus** is írtak egy múltbéli esetről: A makói plébános 1727-ben megtiltotta a reformátusoknak a nagypénteki harangozást. Őseink válaszul kifundáltak egy ötletes megoldást. Iskolás gyerekeket küldtek fel a toronyba, és így énekléssel harangoztak. Ezt **„bűrharangnak"** nevezték el.

A református kegyességnek évszázadok során része volt a **passió** előadása és a **lamentáció**. Ezek anyagát az **evangélisták szövegeiből és Jeremiás siralmaiból** merítették. **Erdély** egyes vidékein még ma is megvan a **lamentáció** szokása. A **passió** felolvasása és megfelelő énekversekkel történő felosztása több **református gyülekezetben** ma is gyakorlatban van.

**Önvizsgálat húsvét előtt**

**A nagyhét** református gyülekezeteinkben **az úrvacsorához való előkészület, az önvizsgálat, a lelki megtisztulás ideje**. Nemcsak környezetünket kell kitakarítanunk, hanem lelkiekben is készülnünk kell az ünnepre.

**Nagypéntek reggel**, hajnalban szokás volt kimenni a **folyókhoz megmosakodni**. **A bűntől való megtisztulás jelképe ez**. Feketeségünkből tisztít meg a víz. **A középkori egyházban zsinati rendelet** szabályozta a gyónások számát: **húsvét előtt, egy évben egyszer** mindenkinek el kellett menni gyónni. **Kálvin** kevésnek tartotta az évi egyszeri bűnbánati alkalmat, **hangsúlyozta a gyakori lelki önvizsgálat, bűnbánat fontosságát**, különösen úrvacsora vétele előtt.

**Nagyheti gyász**

Jézus Krisztus szenvedésének és halálának eseményei mindenkor nagy hatással voltak református népünk hitéletére. Olyan szokások alakultak ki, melyek nyomai sok gyülekezetben ma is fellelhetők, például **a nagypénteki gyász szokása, a bűnbánat megnyilvánulásai**.

Nagypénteken és nagyszombaton gyászoltak gyülekezeti tagjaink. Már a nagyhétre sok gyülekezetben **fekete terítővel borították le az úrasztalát**, **esetleg a szószéket, Mózes-széket** – megmaradt úrasztali terítők és takarók sokasága bizonyítéka ennek. Ez a szokás ma is él sok református gyülekezetünkben, határon innen és határon túl.

**Nagypénteken és nagyszombaton református gyülekezeti tagjaink a gyász színét öltötték magukra**. Legtöbb helyen ez a **fekete** volt, de az **Ormányságban**, ahol a gyász jele a **fehér**, ott fehér ruhát, kendőt vettek fel az asszonyok.